Иван Вазов
Март
Сонет

chitanka.info

По дървя усмихнаха се пъпки,

а кокиче бяло прецъфтя:

иде пролет нова с бързи стъпки,

идат птичи песни и цветя!

По балкана преспи, кат закръпки

по порфира; скоро ще и тя

цвят зелен сдобий; вред тихи тръпки

от живот; лъх топъл прилетя.

Душо, що си тъй печална? Що си

в траур още, кат по мил мъртвец?

Пролетта за теб цветя не носи,

нито песни… Зима без конец

ти очакваш… Мислиш и копнееш.

Слънце, сгрей я! — Няма да я сгрееш!

София, март 1921

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.